Pasteiner-díj: Jernyei Kiss János

Az idei Pasteiner-díjra Jernyei Kiss János művészettörténész a jelöltünk. Az ő szakmai életrajza meglehetősen egyenes vonalú egyetemi és kutatói karriert takar; sokoldalú tevékenységének egyik, bár nagyon jelentős vonulata „érett be” mostanra úgy, hogy külön alkalmat szolgáltat a kitüntetésre.

A kecskeméti fiatalember a budapesti egyetemen végzett művészettörténetet, és jól sikerült szakdolgozata ‒ a kecskeméti piarista templom építéstörténetéről, amely Szilárdfy-jutalomdíjat nyert 1995-ben és több változatban is megjelent ‒ egyből a hazai barokk kutatás fellegvárába emelte: az akadémiai Művészettörténeti Kutató Intézet ösztöndíjasa lett Galavics Géza mellett. Hamarosan oktatni is elkezdett, az ELTÉ-n, majd ugyanott beiratkozott a doktori iskolára. Végleges helyét a Pázmány Péter Katolikus Egyetem Urbach Zsuzsa által újonnan alapított művészettörténeti tanszékén lelte meg 1998-ban; azóta is az intézmény oszlopa, ma docense. Szakterülete a kora újkor: a reneszánsz és a barokk művészet előadója, egyúttal termékeny kutatója, de érdeklődése a modernebb irányzatokra is kiterjed. Építészettörténészként 2006-ban kiérdemelte a Zádor Anna-díjat, bel- és külföldi ösztöndíjak segítették pályáján. És míg mi, a hazai barokk kutatói ez irányú eredményeire figyelünk, egyetemes tudását rendszeresen igénybe veszi a Szépművészeti Múzeum nagy korszakokat bemutató nemzetközi kiállításai, katalógusai számára – Caravaggiótól Rubensig.

Ami a hazai barokkot illeti: nagyot „csattant” 1997-es Ars Hungarica-beli közleménye Conti Lipót Antalról, akit egyezményesen a pesti késő barokk szobrászat egyik legnagyobb zsenijének tartottunk addig: János kutatásaiból kiderült, hogy tekintélyét és vagyonát kőfaragóként szerezte. Ez a fajta átértékelés szinte divatba jött azóta, Komárik Dénes utolsó nagy tanulmányait szentelte a témának, és gondoljunk csak a tihanyi Stulhof Sebestyénre, aki a sokat reprodukált barokk szószéknek nem szobrásza, hanem asztalosa volt (ami egyébként Haris Andrea kutatási eredménye). A piarista építész, Oswald Gáspár elvezette kutatóját a kalocsai érseki rezidencia feldolgozásához, míg Vácott érdeklődése a székesegyház freskója felé fordult. Jernyei Kiss János PhD-dolgozata az 1770-es Maulbertsch-mű sokoldalú elemzése, „historia és simulacrum”, a magyar szentek által megidézett történelem didaxisa és a festészet eszközeivel átélhetővé tett mennyország élménye, együttes működésük, hatásuk komplex levezetése a „fejlődéstörténet” fogalmai helyett az ikonológia, benne a képhermeneutika módszereivel. A 2007 elején megvédett disszertáció [– Civitas dei, civitas terrrena. Maulbertsch freskóműve a váci székesegyház liturgikus terében –] könyv alakban is napvilágot látott 2009-ben.

Ez még csak a kezdet, amivel János beírta magát a Maulbertsch-kutatás új nemzedékébe (az előtte szólók nagy megelégedésére), és itt kissé előre szaladva az időben, arra a koherens tanulmány-sorra utalok, amely a bécsi festő művészetének összetevőivel, késői magyarországi műveivel, a pápai és a szombathelyi freskó-együttesekkel foglalkozik, és közülük több külföldön is megjelent. Itt a csúcs a szombathelyi püspöki palota emeleti dísztermének enigmatikus mennyezet- és falképe 1784-ből, amelynek festői erényei jóformán önálló életet élnek a gondolatilag meglehetősen túlterhelt conceptushoz képest. Az érzékeny elemzés mellett ez utóbbi meggyőző felfejtését nyújtja Jernyei Kiss János 2011-ben *Egy deliciőz allegória* címmel magyarul, 2014-ben pedig a *Wiener Jahrbuch für Kunstgeschichté*-ben németül megjelent nagy tanulmányában.

A magyar művészettörténet-írást a háború után korpuszok kiadása felé terelte eltartója, a politikai, kulturális hatalom. Heroikus munkával, pár év alatt elkészültek a középkori táblaképfestészet, falfestészet és szobrászat tanulmányt és bőven adatolt katalógust tartalmazó kötetei Radocsay Dénes tollából, Garas Klára barokk festészeti korpuszai (a 17. századé 1953-ra, a 18. századi festészeté 1955-re), együtt tárgyalva mobiliákat és freskót, elpusztult és látható műveket, művészek névsora szerint is összerendezve. E sorozat utolsó munkája, Aggházy Mária háromkötetes barokk szobrászati összegzése 1959-ben jelent meg. Valamennyi könyv szakterületének nélkülözhetetlen alapműve, adattáruk ma is minden további kutatás kiindulópontja. A 2000-es évekre azonban (de már előbb is) több szempontból kívánatossá vált megújításuk, az időközben lezajlott kutatások beépítése, és – műfaji és terjedelmi okokból egyaránt – differenciálásuk. 1976-ban megkezdődött a délnémet barokk freskók topografikus rendben, gazdagon illusztrált korpuszokban történő kiadása (2010-ig 15 kötet jelent meg), és már ekkor felmerült valami hasonlónak az igénye itthon is – én először Mojzer Miklós szájából hallottam még az 1980-as években. Nos, Jernyei Kiss János programmá szervezte az óhajt, kezdettől fogva egy közép-európai hasonló célú, rangos társulás tagjaként. 2008-ban azonban OTKA-támogatást nyert az ügy, és egy nagyszabású projekt indulhatott el az irányítása alatt Pázmány egyetemi székhellyel, az akkori műemléki hivatallal szoros együttműködésben, *Barokk freskófestészet Magyarországon* címmel. A három éves kutatás célja lényegében az újrafelfedezés és dokumentálás volt, az első eredményekről 2009 őszén egy konferencián számoltak be a résztvevők, történetesen a Társulat égisze alatt. A bejárás, felmérés, fotózás dokumentumait egy folyton bővülő digitális adatbázisban rögzítették, amelyet hozzáférhetővé tettek a munkában résztvevő (szintén növekvő számú, idővel 50 főt is elérő) kutatócsoport számára. A témavezető nagy hangsúlyt helyezett a technikai vizsgálatokra, állapotleírásra, ehhez feltárták és feldolgozták a KÖH Tervtárában (és másutt) őrzött restaurátori dokumentációkat. A másik végpont az ikonográfia: túl az alapos leíráson (ami mellesleg az ornamentális és szerkezeti részekre is kiterjed) – „mit látunk a képen?”, ez a barokkban nem is olyan egyszerű kérdés – a megrendelői program rekonstruálása, a mű belső összefüggéseinek megfogalmazása és átfogó értelmezése a cél. A mintegy 280 tétel megírása a 2010-es évek feladata volt, Jernyei Kiss János útmutatása alapján, ahogyan ő vette alapos szerkesztői munkába az elkészült kéziratokat, szervezte legfőbb segítőivel, Serfőző Szabolccsal, Gaylhoffer-Kovács Gáborral, Nagy Veronikával az előkészítést a publikációra. Az eleve több kötetesre szánt monumentális mű számára kiadót kellett keresni és újabb forrásokat: a műemléki hivatal (amíg volt) kínált perspektívát, a Székesfehérvári Püspökség pedig anyagiakkal is megtámogatta az egyházmegye emlékeit is magában foglaló, sorozatindító kötetet. Végül a Magyar Művészeti Akadémia (akár mint részleges jogutóda a műemléki terv- és dokumentumtárnak) vállalta magára az ügyet, és 2019 őszén megjelent a barokk freskókorpusz első, 2020-ban második hatalmas kötete, egy-egy több megyén átnyúló, dunántúli tájegység emlékeivel. A testet öltött mű magáért beszél: nemcsak hiánytpótló, fontos, de szép tudományos könyvet kapott a szakma és olvasóközönsége, amely nominális szerkesztőjének kezdeményező, szervező és nem utolsósorban szerzői erényeit is dicséri. Már elnyert egy Szép könyv-különdíjat, és nyilván további elismerések várományosa a négykötetesre tervezett sorozat, amelynek megjelenése fontos mérföldkő Jernyei Kiss János életművében. Most e sikeres művészettörténészi pálya eddigi teljesítményét díjaznánk a Társulat Pasteiner-érmével, ehhez kérem a tisztelt közgyűlés támogatását.

(Jávor Anna, 2021)